钦定古今图书集成/历象汇编/乾象典/第036卷 > 《阳玛诺天问略》 > 朔后月光长望后月光消时刻早晚及光多寡图
## 钦定古今图书集成/历象汇编/乾象典/第036卷 > 《阳玛诺天问略》 > 朔后月光长望后月光消时刻早晚及光多寡图

“朔后月光长，望后月光消” ，时刻早晚及光多寡图说

问：“既朔日以后月光渐长，又每日离日轮十三度，则
第二日日入地平。月在日东十三度远，则月高于地
平亦十三度远。自第二日以后，宜无不见月光者。乃
今之见光，或在朔后二日，或在三日，或在四日，其不
同何也？”曰：“其故由于地平及黄道也。人居地面而以
见月光者，必月轮在地平上高十二度，方可得见，不”
然则否。盖月之度数，有离日轮之度，有离地平之度，
月光之见否，由于离地平之高低，不由于离日轮之
远近也。故黄道交于地平不同，有斜相交，有正相交，
朔时日月同度。若其同度在于斜交之宫，则居地面
者迟见月光也；若在于正交之宫，则速见其光也。